เร่งอุต4.0ดันส่งออกพุ่ง7%
เล็งเสนอแผนยุทธศาสตร์ขับเคลื่อนอุตสาหกรรม 4.0 เข้า ครม. ตั้งเป้าเพิ่มจีดีพีอุตสาหกรรมโต 4.5% ดันส่งออก 7.02%
21 ก.ย. 2559

เล็งเสนอแผนยุทธศาสตร์ขับเคลื่อนอุตสาหกรรม 4.0 เข้า ครม. ตั้งเป้าเพิ่มจีดีพีอุตสาหกรรมโต 4.5% ดันส่งออก 7.02%
นายสมชาย หาญหิรัญ ปลัดกระทรวงอุตสาหกรรม เปิดเผยถึงความคืบหน้านโยบายและแผนยุทธศาสตร์การพัฒนาอุตสาหกรรม 4.0 ระยะ 20 ปี (2560-2579 ) ว่าเตรียมเสนอเข้าสู่ที่ประชุม ครม.ได้เร็วๆ นี้ โดยสาระสำคัญของแผนยุทธศาสตร์มี 5 ด้าน ที่จะสนับสนุนนโยบายภาครัฐสู่ประเทศไทย 4.0 ได้แก่ 1.การยกระดับและสร้างนักรบอุตสาหกรรมพันธุ์ใหม่ให้เป็นกลไกหลักทางเศรษฐกิจและสังคมของประเทศ 2.การปฏิรูปนิเวศอุตสาหกรรมเพื่อการปรับปรุงสภาพแวดล้อมและการสร้างนวัตกรรม3.การเชื่อมโยงอุตสาหกรรมไทยให้เป็นส่วนสำคัญของเศรษฐกิจโลก เป้าหมายแรกคือ ตลาดซีแอลเอ็มวีผลักดันให้เอสเอ็มอีไทยออกไปเปิดตลาดในประเทศเพื่อนบ้าน 4.การพัฒนากำลังคนให้ตรงกับตลาดแรงงาน และ 5.การพัฒนาระบบโครงสร้างพื้นฐานของประเทศ
ทั้งนี้ ต้องการผลักดันให้อุตสาหกรรมไทยขับเคลื่อนด้วยเทคโนโลยี นวัตกรรม เพื่อให้หลุดพ้นจากกับดักประเทศรายได้ปานกลาง โดยเฉพาะการขยายตัวของภาคอุตสาหกรรมให้เติบโตเฉลี่ยปีละ 4.5% จากปัจจุบันอยู่ที่ปีละ 3% พร้อมขยายมูลค่าการส่งออกภาคอุตสาหกรรมให้ได้ 7.02% ต่อปี จากปัจจุบันเฉลี่ยปีละ 5.43% พร้อมกับเพิ่มการลงทุนโดยเฉพาะโรงงานใหม่ การสร้างผู้ประกอบการรายใหม่ 1.5 แสนราย
นอกจากนี้ ยังเตรียมเสนอคณะกรรมการนโยบายปาล์มน้ำมันแห่งชาติพิจารณาขยายประเภทผลิตภัณฑ์ขั้นปลายปาล์มน้ำมันให้ครอบคลุมถึงการผลิตโอเลโอเคมิคอลที่นำไปใช้เป็นวัตถุดิบปิโตรเคมีได้